1(Quin bij ni jun tzij, tijojbal iwe. Yix iweta'am u wach i jun ticon, raxc'am rakan, úva u bi.) Yin in queje pacha u raxc'amil i ticon-le, xui-ri, yin in sakil ticon; y are in Kajaw, are ca 'anaw i chac che i ticon. 2Ire cresaj bi u 'ab i ticon chi n-ca wachin taj. Xui-ri, i u 'ab i ticon chi ca wachinic, ire cu c'atzij u tzam, xak cu jos'ij, man cu ya mas u wach. 3Yix ix pacha i u 'ab i ticon-le; ya ix jos'im chic rumal in tzij chi ix cojon-nak che. 4Chix jekel 'u chwe; queje pacha in 'anom yin, in jekel chiwe yix. Man i u 'ab i ticon, n-co'on tu wach utuquel we n-nac'al ta che u raxc'amil; xak queje yix ile, n-quix wachin taj we n-quix jeki ta chwe yin. 5Are yin, pacha in u raxc'amil i ticon; are yix, pacha ix u 'ab i ticon. Pachin jun ca jeki chwe yin, xak yin quin jeki che ire, lic ca wachin 'uri che u c'aslemal. Yix, we xi jec' iwib chwe yin, n-ta 'utz 'uri qui 'ano. 6Pachin jun n-cu jekba ta rib chwe yin, quelsax 'uri y ca c'ak bic. Pacha u 'ab i ticon are quelsax che i raxc'amil, ca c'ak bic y ca chakijic; te'uri ca mol u chi', y ca porox 'u pa 'a'. 7Yix, we quix jeki chwe yin, xak we ca jeki in tzij pi c'ux, chi tz'onoj 'uri wach i quiwaj, y ca ya' chiwe. 8We lic ca wachin i c'aslemal yix, mas cocsax 'uri u 'ij in Kajaw; queje ile quix u 'on na 'uri ix in tijoxelab sakil. 9Yin, c'ax quix in na yix, pacha i c'axnabal we yin co'on in Kajaw. Chix 'ol che i c'axnabal in c'ux in yom chiwe. 10We quix cojon che in tzij in pixab yin, quix q'uiji 'uri che i c'axnabal in c'ux; pacha i quin 'an yin, quin coj u tzij u pixab in Kajaw, y quin q'uiji che i c'axnabal u c'ux ire. 11Ronojel iri xin bij chiwe, man cwaj ca q'uiji i quicotemal iwu' chi quin ya yin, queje ile, ca tz'akat na i quicotemal. 12(We quiwaj ca tz'akatsax i quicotemal), chix cojon che in tzij-i: c'ax chi na iwib chiwach, pacha i c'ax i na'ic yix quin 'an yin. 13N-ti c'axnabal c'uxij mas nim chuwach iri: we jun cu ya rib chi camic tobal-que pachin i c'ax que u na'o. 14Y yix, we quix cojon che ni'pa i quin bij chiwe, c'ax 'uri quin i na'o. 15Yin n-quin bij ta chic we to' ix wajchac, man jun ajchac n-reta'am taj wach co'on u patron. Xui-ri, in bim chic chiwe chi are yix chi c'ax quix in na'o, man in 'alijinsam chiwe ronojel ni'pa xu bij in Kajaw chwe. 16N-yix taj xin i cha yin, are yin xix in cha yix man quix 'e chu 'onquil i chac pa ticon re i Dios chi ca wachinic. Ni'pa i chac qui 'ano, n-ca yojtaj ta chic. Xak ni'pa wach i qui tz'onoj che i Ta chicaj wumal yin, ire cu ya chiwe. 17Are iri quin bij chiwe chi 'o u chac qui 'ano: c'ax chi na iwib chiwach. 18We i winak tzel quix quil yix, cha c'un chi c'ux chi nabe tzel xin quil yin chiwach yix. 19We tene yix ix queje pacha i winak chi n-quin qui coj ti yin, ique c'ax quix qui na 'uri man ix que ique; péro yix n-ix ta queje ile. Man, yin xix in cha chiquixol i winak, y ix terejnak chwij, rumal-i i winak tzel quix quilo, man n-ix ta chic que ique. 20Cha c'un chi c'ux wach i tzij in bim chiwe: chi jun ajchac, n-'atz tu 'ij chuwach u patron. We quiqui 'an ch'o'oj chwe yin, xak queje ile quiqui 'an ch'o'oj chiwe yix. We i winak qui cojom in tzij yin, xak quiqui coj 'uri wach i qui bij yix. 21Ronojel ile quiqui 'an chiwe xa wumal yin; quiqui 'an 'uri man n-queta'am tu wach i Jun chi xin takaw lok. 22Ma ta xin c'un chu bixquil chique i winak-le, n-ti qui mac 'uri. Péro 'o qui mac man ya xqui ta wach i xin bij. Rumal 'uri n-ta caquesaj wi quib chuwach i qui mac. 23Pachin jun tzel quin ril yin, que'elok xak tzel cril in Kajaw. 24Ma ta xin chacuj tak i milágro chiquiwach chi n-ta jun chic winak ca 'anawic, n-ti qui mac 'uri. Péro wo'or, ya quilom chic wach i xin 'ano. Tupu quilom chic, tzel quin quilo, xak tzel quiquil in Kajaw. 25Xui-ri, queje na ile quiqui 'ano, man ca 'antaj na pacha i tz'ibtal chupam qui wuj re u tzij i Dios. Man queje iri cu bij: "Xak n-ta usuc' tzel xin quilo." (Queje ile tz'ibtal canok.) 26Xui-ri, are, quin tak li Uc'anel iwu', chi u Tewal i Dios, ire-le cu bij ni usuc' chiwe in pachin yin. Man ire chi petnak ru' i Ta xui i sak laj tzij cu bij. 27Te'uri, xak queje yix, quiwesaj ni u bixquil in pachin yin, man ix q'uijinak wu' chu xebal in chac.
SAN JUAN 15